Sanjala sam život kakav ću živjeti

Kad sam bila mala, sanjala sam da imam devet života. Kad sam već sanjala, nisam željela svoju budućnost ograničiti na samo jedan život pa je svaki od zamišljenih života bio drugačiji.

Prvi život provodila bih putujući po svijetu. Kupila bih kamper i njime bih prošla sve države svijeta te bih nakon toga živjela u državi koja mi se sviđa najviše. Ta je država u mojim snovima bila zanimljiva, čarobna i vrlo maštovita. U njoj su ljudi jahali jednoroge, jeli krafne za doručak, ručak i večeru, i oblaci su bili od gumenih bombona. Ta zemlja bila je svijet boja i šarenila, i sigurna sam da postoji i u nečijim tuđim snovima. Drugi, treći i četvrti život provodila bih s roditeljima. Čisto da ne zeznem ostale živote. Pozorno bih slušala sve njihove savjete, misli, tajne, kajanja i svaku bismo večer zajedno pili čaj na terasi, zamotani u dekicu. Svaki bih ih dan pitala za pomoć oko zadaće, iako bi im to vjerojatno bila zadnja stvar koja bi im se tog dana dala raditi. Vikendima bismo tata i ja pogledali neku dobru televizijsku emisiju, dok bi mama u kuhinji pekla kolače. Gledala bih kako stare i proživljavaju svoje zadnje trenutke. Čvrsto bih ih primila za ruku i rekla im *Zbogom!* prije petog života. Peti život provela bih sama. U nekom velikom gradu. Nabavila bih devet mačaka i kupila mali stan te bih provodila sate pišući svoje misli, odmah u kafiću niz ulicu. U tom gradu nitko me ne bi poznavao, ali zapravo bih ja bila spisateljica koja piše romane slavnije od Harryja Pottera. Tek godinama kasnije ljudi bi shvatili tko sam zapravo i pamtili me po mom romanu *Devet mačaka*. Može li čovjek zapravo ikad umrijeti ako svaki dan netko otvori njegovu knjigu u kojoj živi njegova duša? Šesti i sedmi život provela bih normalno, onako obično. Imala bih stabilan posao koji ne volim previše, ali od njega dobro zarađujem. Dvoje djece, onu običnu bijelu kuću s crvenim vratima i bijelom ogradom, i malog bijelog psa. Onog koji laje na poštara. O takvoj bajci sanjaju sve djevojčice dok zamišljaju odraslu sebe. Dok opet ne osjete koliko još toga moraju doživjeti. Tada bježe dalje, a ja bih pobjegla u osmi život u kojem bih se sakrila u šumi. Daleko od ljudi, grada i stresa. Imala bih mali vrt s puno povrća te malu kolibicu u kojoj bi pored kamina spavale moje brojne životinje. Svaki bih dan slikala na platnima uljanim bojama i to mi nikad ne bi dosadilo, čak ni do zadnjeg trenutka.

Lijepi su to snovi, no u ovom zadnjem, ili prvom; devetom i jedinom životu, probudit ću se. Shvatit ću da nemam bezbroj života i da mi je ovo jedini. Potrudit ću se izvući najbolje iz svih ovih osam zamišljenih života i strpat ću sve to u ovaj jedan, ali vrijedan, nevjerojatan i nezamjenjiv život.

**POHVALA**

**Klara Gretić**

**7. razred**

**OŠ K. Š. Gjalskog Zabok**

**Mentorica: Lucija Laljak**